24 часа моабет в Джурково 
(Поглед към културата на кръчмата 
и кръчмата в културата) 


Лозанка Пейчева 


„В кръчмата всичко ми вярва, у нас никой 
не ми вярва“. 


(Един от участниците в моабета) 


Информацията, на която се основава настоящата работа, е събрана чрез 
метода на включеното наблюдение. По време на стационарно теренно про- 
учване на село Джурково, община Лъки. през месец юли 1993 г. имахме въз- 
можност заедно с Венцислав Димов да се включим в 24-часов моабет? в сел- 
ската кръчма. Ы 

Участниците: Тодор Костадинов Вълков, Костадин Петров Бабугеров, Си- 
меон Димитров Мутафчиев, Иван Атанасов Кадиев и Бойко Данчев Странджа- 
лиев' (местни хора) любезно ни поканиха на организирания от тях моабет. Ile- 
тимата останаха край масата в селската кръчма в продължение на 24 часа. Някои 
от тях преспиваха за около час-два в седнало положение с глави, опрени на маса- 
та. Други излизаха рано сутринта за около час да нахранят своите домашни жи- 
вотни и се връщаха обратно. Без сън и без изключване от ситуацията издържаха 
Бойко, Тодор, Венцислав и авторката. В 24-часовия кръчмарски маратон се 
включваха за известно време и други хора: съпругите на Иван и Симеон (вечерта 
на 6 юли и първите нощни часове на 7 юли), различни хора от селото, които вли- 
заха в кръчмата през деня на 7 юли. 


Културата в кръчмата 


Културата в кръчмата ще бъде обсъждана тук само дотолкова, доколкото тя е 
проявена в текстове -- словесни, музикални и танцови, произведени от петимата 


l Теренната фолклорна експедиция беше организирана от Издателска къща „РОД“ със съдействието на отдел 
„Култура“, община Лъки. 

2 С понятисто „моабет“ местните хора назовават празнично събиране край трапеза по различни поводи. 

" Годор Костадинов Вълков (по прякор Тошката, Клецо, Доктора), р. 1938 г. в с. Здравец (Бозова бичкия). Ра- 
ботил като медицински гехник, сега с пенсионер. Той ce самопредстави като „ветеринарен доктор, осеменител“. 
Приятелите му по маса дадоха слелната словесна визитка за него: „Гой е екземпляр дето го няма в района. Док- 
гор е — вади мъде. И присажда.“; Костадин Петров Бабугеров, р. 1939 1. в с. Джурково. Певец с хубав глас и богат 
репертоар; Симеон Димитров Мутафчиев (по прякор Монкага), р. 1947 1. в с. Джурково. Професия — миньор, 
сега е пенсионер. Свири на акордеон; Иван Атанасов Кадиев. р. 1955 г в с. Джурково. Кръчмар; Бойко Данчев 
Странджалиев, р. 1951 1. в с. Здравец (Бозова бичкия). Професия — лесничей. 


78 Български фолклор. кн. 1—2, 1997 


участници в разглежданата ситуация“. В протичането Ha кръчмарския моабет за- 
писаните текстове са създавани като свободно непериодично редуване на песни, 
танци, говорене и инструментални мелодии. В тази връзка е уместно да се отбе- 
лежи, че наблюдаваната ситуация може да се разглежда като конкретно прояв- 
ление на един основен закон във фолклорния процес — постоянната смяна на 
формите и средствата за естетическо общуване в механизмите на социалната 
дейност”. В случая с необходимо да се добави, че чрез думането“ и музицирането 
хората в кръчмата осъществяваха не само естетическо дбщуване. Говоренето по 
философски, историко-политически, обществено-културни и уфологични теми 
увеличаваше информационната значимост на ситуацията. 


1. Думането 


Словесно организираните устни текстове, проявени в резултат на думането в 
кръчмата, намират конкретна изява във вицове, меморати, наративи, паремии, 
аналитични разсъждения в монологични и диалогични форми върху различни 
проблеми. Проследяването на словесния свят, създаден от участниците в кръч- 
марския моабет ще се ограничи до групирането и обобщаването на записаната 
информация в тематични кръгове. 


1.1. Минало - съвременност 


Паралелите между преди и сега се извеждат от меморати. Навлизайки в 
спомени за миналото, участниците сякаш изпитват необходимост хипотетич- 
но да транспонират разказаното в аналогични съвременни контексти, което 
неизбежно ги води към умозаключения. Прави впечатление, че при тези съ- 
поставки миналото винаги се осмисля като „доброто старо време“, където 
реално и ценностно нормираното човешко съществуване поставя обозрими 
граници, категорично определящи познанието, морала, естетиката, бита и 
поведението на човека, а нашето съвремие Ce разпознава по невъзможността 
да бъдат овладени неговите значения, откъдето идва отчаяното мисловно 
усещане за апокалипсис: 

„Едно време хората в една стаичка живееха по десет деца с родителите. си и 

имаше радост. А сега - на всеки човек апартамент и в него плачеш. Това ще 

свърши света“. 


` 1.2. Етнично съзнание 


Интересни сведения за етничното съзнание на участниците в ситуацията да- 
ват опитите им да артикулират (изхождайки от преживян опит) отделни аспекти 
на мозаичната антропосфера, постоянно изменяща се в историята, наречена от 
Гумильов етносфера. · 

Интерпретацията на речта Ha кръчмарските моабетчии в частите й, свързани 
с стничното самосъзнание, показва, че те се самоопределят като българи (но по- 


4 Редица други аспекти и проявления на културата в кръчмата като облекло, поведение, хранене, пиене, обста- 
новка ит. н. остават извън обхвата на настоящата работа. 

ST. Ив. Живков. Народ и песен. C., 1977, 41—42. 

6 За думането като една от основните форми на битие на фолклора вж. Т. Ив. Живков. Цит. cpu., 34—38. 

7 Инф. Костадин Бабугеров, с. 55/1. 

Л. Н. Гумилёв. Этногенез и биосфера Земли. M., 1994, с. 61. 

мъчени) — родопчани. Родопчаните (според тях) се отличават със своята пла- 
хост, кротост, мекота, доброта, "толерантност, честност, гостоприемство и 
„захлупеност“. 

В различни речеви актове героите от кръчмата коментират и качества на 
други етноси, което позволява на всеки от тях да даде своя дефиниция за същ- 
ностни белези на чужди етнични общности. Могат да се посочат няколко приме- 
ра: 

Руснаците - „Те са един воювит народ. Опасни са руснаците“? 

Германците - „Баща ми ми разправяше за тях, че са много културни хора. 

Много възпитани. Едно яйце да вземе — две ще плати“! 

Арменците - „Арменеца е един образован човек, И точен. И хитър. Много наче- 

тени хора, много хитри, много кротки. Малко са по-окосмени от българите“! 

Турците - Не ги обичаме. От помаклъка рядко някой обича турците. Турчина си 

е азиатец. Го му личи по чертите. по физиката. По-мършави ca“? 

Власите - „Ге са румънци почти. Мокрите и сухите. Власите са една озлобена 


нация. Имат такова чувство за превъзходство. Ама дребничко, де ба мама му 
де ба, ама проклето“ 

Македонците — „Те докараха войната едно време и сега пак ще я докарат. 
Македонците са опасни — ще запалят света. Много ca яки. Чернооки са, много 
опасни, хладнокръвни хора. Няма милост в тях. Опасни са, еба му майката в 
гъзъ“! 


1.3. Мъже, жени, секс 


Сътвореният в кръчмата свят на думите описва и личния опит на участници- 
те, свързан с взаимоотношенията мъже — жени, в аспекта на секса и любовта 
като универсален феномен“. В редица текстове са намерени думи, с които е 
очертана „голямата разлика между мъжката и женската сила“ (с. 87/ Г). 

Многократно е подчертано, че жената създава и поддържа дома, че уютът в 
къщата зависи от жената. Като друг аспект на женската сила е посочено вербал- 
ното превъзходство на жената, представено в изречения където се съвместяват 
неуместни несъответствия: „с жена и с гърне не се разправяй“ (с. 97/1); „с коза и 
жена разправя ли се?“ (с. 91/1); „с жена не може никой да спори на този свят“ 
(с. 46/1). 

Силата на мъжа е представена с думата „стабилен“, което означава „неговата 
дума да се чува в семейството. Ред и дисциплина да има“ (с. 45/1). Речево изразе- 
на е и физическата сила на мъжа: „мъжът е материално изготвен за тежка рабо- 
та“ (с. 86/1). 

Говорейки за взаимодействия между мъжа и жената, участниците в разглеж- 
даната ситуация многократно подчертават необходимостта от доверие към же- 
ната и уважение към мъжа. Очевидно е, че дефицитите от доверие и уважение (от 


9 Инф. Тодор Вълков, с. 15/2. 

10 Инф. Симеон Мугафчиев, с. 15/2. 

11 Инф. Бойко Странджалиев, с. 14/2. 

12 Инф. Симеон Мугафчиев, с. 14/2. 

13 Откъси от разговор между информаторите. 

143 Лев-Старович. Сексът в световната култура. C., 1993, с. 15. 

гледна точка на мъжа) изплитат мрежата в която се разгръщат основните на- 
прежения и конфликти на взаимоотношенията между двата пола. 

Намерен е и речеви израз на родителството като друга основа върху която се 
разгръщат взаимоотношенията мъж — жена. Детето получава от бащата „акъл“, 
„становище за живеене“, „тон в живота“, а от майката — „по-голямо възпита- 
ние“, „привързаност“, „близост“. 

Сексът като лично поведение, удоволствие или проблем не е обсъждан в моа- 
бетчийската група. Говоренето за секс е само под формата на разкази, вицове 
или сентенции, което само по себе си е показател за непроницаемостта на тази 
интимна сфера в ситуация на публично общуване. Прави впечатление, обаче, че 
отношението на мъжете към секса е първично, което проличава от натурализма 
на речта им, свързана с нечий сексуален опит. Така например, на няколко пъти 
през нощта мъжете около масата, „вдъхновени“ от алкохола и свикнали с чуждо- 
то присъствие, разказваха сексуални истории. в които на пръв поглед няма нищо 
лично, като тази: 

„Гурдата от Сабиовска махала като го надърви - седем брадви му закачаха и 

осем чьола мулещи. И ги държи. Първата жена я уморява по тоя начин - с 

ебане. Като и го набабанва и тя умира. Връзвал си кърпа. Да ограничи докъде да 

го вкара. Правил седем, осем, десет деца. Вързали му главата с един месаль да му 

спират спермата. И той го вкарал заедно с месаля.“ (с. 68/2) 


1.4. Фолклорен календар 


Фолклорният календар като отправна точка за спомени също е представен 
(частично и непълно) във вербални форми. Говоренето за конкретни календарни 
обреди ги очертава повече като размесени фрагменти, отколкото като последо- 
вателно разгърната цялостна структура. Мисловното завръщане към лично пре- 
живяни събития, свързани с различни календарни обреди възобновява не толко- 
ва детайли от обредните структури, колкото емоционални моменти, породени от 
личното участие на информаторите в традиционната календарна обредност. 

В говоренето за фолклорния календар участниците извеждат няколко негови 
акценти. Подчертана е ролята на календарния обреден цикъл в организацията и 
регулацията на обществото. Отбелязани са възможностите на фолклорните ка- 
лендарни обреди да генерират празничност, изявявана в две основни форми — 
трапеза и хоро. 

Очертани са и профилите на няколко значими за кръчмарските моабетчии 
фолклорни календарни празници: Йордановден, „Пустовските старци“ през 
Сирница, Великден, Гергьовден, молебени за дъжд, селският събор. 


1.5. Паранормалното 


Сферата на паранормалното също получава разнообразна вербализация по 
време на кръчмарския моабет. Невъзможността за намиране на желано решение 
на проблемна житейска ситуация отпраща мисленето и говоренето на събраните 
в кръчмата хора към паранормалното. Намесата на екстрасенси в лечението на 
„нелечими“ заболявания, рушителното действие на магии в някои от най-значи- 
мите за човека сфери — любовта, семейството, професията, социализацията — 
тези са главните посоки, в които са насочени разсъжденията на кръчмарските 
моабетчии. 

Паранормалният свят — има ли го или He? — това е основният въпрос около 
който се развиват своеобразни дискусии. Вярващите в съществуването на онова, 
което не може да бъде опознато с човешки сетива, посочват убедителни (според 
тях) примери за наличието на свръхсетивното. Онези, които не вярват в нищо 
съществуващо извън сетивния опит. се опитват да наложат в разговора истината 
на своите разбирания за света. За отбелязване е, че в края на дискусията никой не 
промени своите възгледи по спорния въпрос, което логично води до съмнението, 
че разговор около подобна тема е бил необходим. 


1.6. Фолклорното знанис за музиката 


Говоренето за музика дава възможност да бъде характеризирано в общи - 
линии местното фолклорно музикално знание. Свързването на пеенето и 
свиренето в кръчмата с говоренето за тях очевидно е потребност на хората 
да търсят език, чрез който да назовават някои музикални явления. Прави 
впечатление, че отнасящите се до един и същ музикален феномен вербализи- 
рани музикални представи на различни участници в ситуацията. си приличат 
помежду си. 

За представяне на музикалните явления хората използват различни думи и 
формулират различни изречения. В техните разсъждения могат да се разграни- 
чат няколко музикални сфери -- за произхода на песните. за ситуациите в които 
те се изпълняват, за особеностите на местния изпълнителски стил, за изживява- 
нето на песента и т. н. 

Според информаторите родопските песни произхождат от „самата истина“, 
„от преживяното от сърцата на хората“. Всички песни идват от живота -- едни от 
мъките и страданията, други — от веселбите. 

В разговорите са очертани няколко ситуании за изпълнение на родопски 
песни: на мохабет, на хоро, на межии. на сватби, на кръщенка, на Гергьовден 
(„чобански мохабет“). Отбелязва ce, че песните на мохабет са повече бавни. 
Споменава се също. че има песни, които се „пеят за всичко“, т. е. при различни 
случаи. : 

Може да се намери и информация за отделни изпълнителски особености на 
местните песни. Гака например, от говоренето за музика става ясно, че при пеене 
на мохабети песните се връзват една за друга без прекъсване: „HIMA отделни 
песни за мохабети. Като зафанат и една от друга излизат.“ Пеенето по 
време на жътва е групово „све пееме на жътва“, а жътварските песни се изпъл- 
няват бавно. Когато пеят заедно мъже и жени, изпълнението е антифонно, а ре- 
дуването на двете групи става по следния начин: „AOUN път отпявахме жени- 
те. адин път - мъжете.“ 

Вербално са описани и някои специфични черти на родопската песен. 
„Наште родопските песни са малко продълговати така. Караме ги малко по- 
удължително. Каба гайда - тежка песен. Тежка е родопската песен, която 
иска голяма сила. И дъх иска. Нещо да събереш в гърдите. Всеки не може да 
ги пее. Има и по-леки песни, весели песни. В бавни песни все се говори за 
бавно, за тежко минало. Те са тежки песни. Родопските песни са по начало 
със съдържание. С някакъв смисъл има. Щото има- песни -- измислици на- 

гласени. Като „Камъните падат от небето“. В родопските песни няма измис- 
лици. Всичко в тях е преживяно“. 

Говорейки за пеенето като човешка потребност и изживяване, един от кръч- 
марските моабетчии формулира нещо, което не се знае от всички — как се чувст- 
ва певецът, когато пее и как той преживява песента. 

„Кат пееш и изхвърляш алкохола. Кат пееш - това разтоварва човека. Гова е 

едно богатство -- много е евтино, но с пари не се купва. Аз песента. когато я пея, 

я изживявам. Сега примерно тука сме седнали, ние сме всички селски хора тука, 

събрани близки хора. Аз пея за лично мое удоволствие. И след това чувствам от- 

мора от песента. Аз нито съм професионалист. нито някой ми плаща за да пея. 

Лично мое удоволствие си правя така. И разширяват ми се гърдите, и минава ми 

сърцето. Аз съм сърдечно болен с инфаркт. И така ми е леко след това. Цяла 

нощ ще спя като агне. E така ми е леко. Песента я изживлвам, когато я пея. 

Ония песни. които ги пееш без сърце, ти просто че можеш да ги изпееш. Грябва 

да ги почувстваш, за да ги изпееш.“ 

Сведения за танцуването и танците на родопчаните също могат да се открият 
в разговорите на кръчмарските моабетчии. Бавните прави родопски хора се иг- 
раят „тежко. Като стъпиш трябва да потъва стъпката“. Чукнатото хоро се играе 
бързо от мъже и жени — „три напред — две назад“, „и на песен. и на гайда“, хва- 
тът е „за ръце“. Ръченицата играят само мъжете. Най-често в селището играят 
Прави и Криви хора, Свърнато хоро. Пайдушко хоро. Чукнато хоро. 

На всеки голям празник и в неделно време винаги е имало хоро в центъра на 
селището и по махалите. 

В по-далечното минало мъжете и жените се хващали отделно на хорото, за- 
щото „ако си ергенин и се фане момата до тебе — старите и съ карат“. По- 
късно „разрешиха Шарено хоро“ — заедно мъже и жени. 

Човекът. който води танцовата верига, се нарича „хороводец“. В миналото хо- 
рото се е водело само от мъже, по-късно тази норма отпада, в резултат на което 
днес и жени могат да водят хорото. Споменава се също, че в миналото правото 
да води хорото е било на този, който може да си плати за тази чест. Ето защо по- 
вечето хороводци са били богати, и изобщо „богатите напред играят“. В отделни 
случаи правото да се води хорото се е извоювало и чрез бой — „имало е случай 
брат с брата да се убиват заради хоро“. Танцьорът, който „държи опашката“ 
(края на хорото) трябва да е мъж, да бъде много по-добър танцьор от първия, за 
да „завива, да върти опашката“. 

Характерен хват за мъжките родопски хора е за рамо. Момичетата и жените 
се хващали и за ръце. 


х х х 


Изведените в хода на думането тематични акценти са изявени в разнообразно 
и небрежно по композиционната си и смислова обособеност речево поведение. 
Моабетчиите включват в речта си паремийни и надизреченски фолклорни жан- 
рове?: паремийни изрази, анекдотични истории, автобиографични разкази, Npe- 
разкази на чужди истории, разговори. Речевото пътешествие на мъжете в кръч- 


15 За такова структурно разделенис на рсчевата дейност нж. И Гсоргиен. Цитиращият човск в художсствс- 
ната литература. C., 1992. 

мата очертава сферата на техния житейски опит, познания, интереси. Изхож- 
дайки от сътворения в акта на говоренето свяг Ha думите, можем да разберем 
редица факти и детайли за културата. Разбира се, тълкуването и интерпретацията 
на тези факти са до голяма степен субективни, поради което те не са в състояние 
да идентифицират неизменно валидни във всички случаи страни и черти на кул- 
турата. 


2. Музицирането 


Музицирането в кръчмата ще бъде обсъждано тук като съвкупност от три 
вида музикални дейности: пеенето, музикалния съпровод и танца“. Чрез музи- 
цирането мъжете в кръчмата изживяват част от своята свобода. Количествено 
положено в границите на разглеждания кръчмарски моабет, музикалното пове- 
дение на участниците може да бъде описано по следния начин: изпети са около 
70 песни, изсвирени повече от 20 инструментални мелодии, изиграни десетина 
хора с песенен и/или инструментален съпровод. В музикалния водовъртеж на 
кръчмарския моабет попадат: родопски фолклорни песни от няколко функцио- 
нални цикли — трапезни, хороводни, седенкарски; популярни стари градски 
песни и нови шлагерни песни”; любовни градски песни от Югозападна Бълга- 
рия; инструментални мелодии, изпълнявани на акордеон, гайда, кларинет и/или 
кавал; бавни родопски хора с песенен съпровод. 


2.1. Пеенето 


По време на моабета в селската кръчма се изпяха няколка типа песни: 

Родопски песни „на моабет“. Изпълняваха се едногласно, групово само от 
мъже или смесено — от мъже и жени. Ако за традиционната фолклорна култура 
на българите мохамедани от разглеждания район е характерно казаното от Е. 
Стоин, че „на моабет жените мохамеданки нямат достъп““ , то наблюдаваният и 
обсъждан тук моабет показва един доста напреднал етап на разпадане на старата 
изпълнителска традиция. 

Темпото на моабетчийските песни е бавно, а ритмично те са организирани 
свободно, като безмензурни. Изпълнението на тези песни е истинско изпита- 
ние за певците — някои OT тях се определят като „тежки песни“, които „искат 
много енергия“. Записаните моабетчийски песни имат осмосрични — „Стани 
MH, майчо, йоткачи / мойена ситна байлама“, „Мома йе мома родила, / с ален 
гу миндил повила“, „Събрали са, нахбрали / на височкана планина / девет 
турци онбашии/“, „Бела съм, бела, юначе“, и по-рядко десетосрични — 
„Заспал юнак във гора зелена, / а девойка във равното поле“, стихове. 

За една от песните е споменато, че може да се изпълнява и на Гергьовден, на 
„чобански мохабет“: „Овньо льо, вакъл камътен, / дошло йе време, овньо льо, / 
от тува да са вдигаме“, Посочена е специалната обредна функция на още една 


16 Подобен „синкретичен“ поглед към музицирането не е нов. Още в древна Гърция в значението на думата 
„музика“ се включвали пеенето, музикалния съпровод и танца. Вж. и Й. Хьойзинха. Ното ludens. Изследване 
на ия елемент на културата. С., 1982, с. 178. 

Н. Кауфман. В памет на Георги Шаранков (1909—1937). Български фолклор, 1995, № 1—2, с. 191. 

ВЕ. Стоин. Музикалнофолклорни диалекти в България. C., 1981, с. 211. 

песен — „Стояно, CHHKO Стояно, / що ти са конье ени за която се казва, че 
се пее на "мохабет на сватба. 

Родопски песни „на хоро“. В кръчмата хороводните песни се изпълняваха по 
два начина — част от тях участниците в моабета пееха на хоро, а друга част — 
седнали край масата. И в двата случая изпълнението им беше групово от мъже. 
Хороводните песни, изпети на хорото, звучаха като китка - песните преливаха 
една в друга без прекъсване, а хорото продължаваше. 

Повечето от тях са ритмично организирани в двувременен метрум и се изли- 
ват в спокойно, умерено темпо. Осмосричните стихове са основа за по-голямата 
част от записаните хороводни песни: „Изплела съм ти, Мехмедьо, / два чифта 
бели чорапи“, „Юзин ти давам, юначе, / когано срещнеш, да галиш“. 

Кръчмарските моабетчии посочват, че хороводните песни са се изпълнявали 
в няколко ситуации: на големи календарни празници, на селски поседелки, на 
попрелки, на сватби, на вечеринки, в компании. 

Родопски песни „за всичко“. За част от изпетите песни изпълнителите 
дадоха информация, че могат да се изпълняват при различни ситуации — „за 
всичко стават“. Така например, песента „Мари моме, малка моме / кой ти 
купи герданчето“ се е пяла на межии, на мохабет, на кръщенка и в компания. 
Друга песен „Мари моме, малка моме / снощи ти ми в соня гльода“ ce с из- 
пълнявала на хоро, на попрелки и на вечеринки. За песента „Де се е чуло ви- 
дяло / чьорнана земя без вода“ се посочва, че „става на всичко“ — и на бавно, 
тежко хоро, и на моабет. 

Градски песни. Всички градски песни се пяха солово от един певец — Коста- 
дин Бабугеров. Интересен за отбелязване е фактът, че докато Костадин песше 
градски песни, останалите моабетчии тихо си говореха помежду си, но винаги 
когато запяваше родопска песен, разговорите спираха и всички слушаха пеенето 
му с подчертано внимание. Коментарът на певеца по този повод беше: „Аз шла- 
герите си ги пея, защото приказват. Аз тях си ги пея за себе си.“ 

Думата, с която Костадин назовава песните от този тип е „шлагери“, а според 
него майка му ги нарича „хубави шлангери“. Един от слушателите на градските 
песни — Тодор Вълков — ги определя като „милиционерски. песни“. 

В зависимост от третираната в тях тематика, записаните шлагерни песни 
са: войнишки — „На гарата разплакано девойче | є бяла нежна. кърпичка в 
ръка“; кръчмарски — „Нощта заспива, пустей кръчмата / къде ще идеш, 
сърце, кажи“, „Самотен в механата руйно вино пия, хей“, „Вино червено, 
люта ракия / о, кръчмарю стари, дай да пия“; и любовни (най-много на брой) 

„Мило дете, чуй тази песен, / чуй любовния ми зов“, „Любовен и тъжен е 
месецът май“, Сред любовните песни се открояваха и така наречените от ин- 
форматора „македонски“ песни. Между тях с особено силно чувство беше 
изпята „Пилето ми пее“. 


2.2. Свиренето 

Инструменталната музика се интегрираше в цялостното протичане на кръч- 
марското музициране под две основни форми: песенно-инструментална и чисто 
инструментална. 

Съвместното песенно-инструментално музициране на хорото или Ha трапеза- 
та в кръчмата имаше диалогична структура и е демонстрация на спонтанна об- 
мяна на художествени енергии между свирачи и певци”. Всички изпети песни 
бяха съпровождани от акордеон. В отделни случаи заедно с акордеона свиреше 
кавал. 

Включването на чисто инструментална музика в наблюдавания кръчмар- 
ски моабет беше под формата на солово или съвместно свирене на гайда, 
кларинет и кавал. Важно с да се подчертае, че всички присъстващи на моабе- 
та свирачи бяха любители, а не професионални музиканти. Липсата на дос- 
татъчно добра техника и развито инструментално мислене предопределяха 
някои качества (свързани с идеи, формообразуване и техническа реализация) 
на правената от тях музика. Въпреки това, те имаха самочувствието на май- 
стори. което може би се подсилваше и от алкохола. С неотразима увереност 
Тодор Вълков съобщава. че надуе ли своя кларинет -- „изкарва хава“ и спо- 
деляше музикантския си опит с паремиен израз: „Чужда невяста иска обра- 
ботване, бе, а карне иска чалъм“. 


2.3. Танцуването 


Танцуването в кръчмата — спонтанно, непринудено и истинско, отприщва 
нови енергии на празнуването. Все пак, не може да не се отбележи бедността на 
танцовия репертоар на участниците в моабета. За разлика от разнообразните 
форми на думането, различните по жанр и тема песни, съчетаването им със сви- 
рене, танцът на родопчаните се изчерпваше с едно бавно право хоро — с хват „за 
рамо“ и без сложна хореографска структура. 


kE SR 


Многократно по различни начини кръчмарските моабетчии изразяват по- 
требността си да правят музика. Моабетчийските събирания с пеене, свирене 
и танцуване са редовни събития в тяхното всекидневие: „Много често се съ- 
бираме да пеем“. Тези сведения потвърждават развитата в етномузикозна- 
нието идея за интонирането като специфичен музикален способ за самореа- 
лизацията на човека в музикалното общуване”. Императивната реплика 
„Пей и когато ти се плаче, бе!“, изречена безадресно няколко пъти от Бойко 
Странджалиев. подсказва колко необходима с музиката като вентил за чо- 
вешката душа, особено за страдащата. И тъкмо в кръчмата. където човекът 
се опитва да отвори душата си, да я усети свободна и равновесна, музиката 
ясно проявява способността си да интегрира, т. с. хармонично да свързва чо- 
века и света. 


19 За дълбоко присъщата на фолклорната обредносг диалогична струкгура вж. Св. Захариева. Свирачъг 
във фолклорната култура. С., 1987, 173—183. 

и Земцовский. Иитонирование как мышление Ното musicans. — Българско музикознание. 1988. № 3. 
с. 58 

Досегашното обсъждане на културата, проявена в наблюдавания кръчмарски 
моабет, ориентира към следните заключения: 

— културата се разтваря в кръчмата под различни форми — поведенчески, 
жестови, вербални, музикални. танцови и пр.; 

— думането в кръчмата разгръща културата като свободно описание на пре- 
живян реален опит; 

— музицирането в кръчмата е съвкупност от действия, които интегрират пее- 
не, свирене, танцуване в поведенческо единство; 

— отделни нива и аспекти на културата текстуално са представени като смес- 
ване на фрагменти; свеждането на тези частично и непълно наблюдаеми култур- 
ни форми до подреждане и схематизиране в случая се прави само, за да бъде 
улеснено научното им описание; 

— кръчмата може да бъде подходящ терен и изходна точка за проучване на 
фолклорната култура. 


Кръчмата в културата 


Изживените 24 часа в кръчмата на с. Джурково дават възможност не само за 
наблюдения върху проявените по време на моабета културни форми, но и за ня- 
кои мисли, свързани с ролята на кръчмата в културата на българското селище. 

Мястото на кръчмата във фолклорната селищна култура е особено важно. 
Кръчмата е център на един микросвят. където се третират и решават много въп- 
роси. 

В традиционната култура на българите се приема. че кръчмата е свят само за 
мъже - „мъжете обичат повече да поседяват в кръчмите“! . Жени и деца могат 
да влизат в кръчмата инцидентно, и то при особени (извън обичайния ред) 06- 
стоятелства. Това правило се спазва, а онези, които го нарушават, биват строго 
санкционирани от общественото мнение. Смята се, че за жените влизането в 
кръчма е „най-голямо безчестие и българката никога не си позволява да стъпи 
на кръчма“ , Един от участниците в наблюдавания кръчмарски моабет обяснява 
тази норма по следния начин: 

„В кръчмата мъжа дуе много, лъже когато пие. A жената го засича и с нея 

моабет не може да стане. Ние мъжете ако ие се лъжем, как ще мине иначе 

времето“. 

Ежедневните мъжки събирания в кръчмата обикновено стават в свободното 
от работа време — вечер. Отиването в кръчмата е насъщна природна и социална 
потребност за зрелия мъж. Напускайки своя дом, където е светът на жената, свят 
в който всеки мъж ce усеща обвързан и ограничен в някаква степен. мъжът осво- 
бождава в себе си инстинкта за приключение. Кръчмата е точно това подходящо 
културно регламентирано и сравнително безопасно за живота място, където 
може да се изживее приключение. Там в кръчмата мъжът намира големия CBAT 
-- непознат, неочакван, провокиращ интереса му, който е особено нужен за него- 
вата природа. 


21 Извори за българската етнография. Из българския възрожденски печал. Г. 1. C., 1992. с. 178, 
2 Пак там, с. 176. 

Може да ce каже, че мъжете сами създават в кръчмата своя голям, 
„външен“ по отношение на дома, свят чрез различни форми на общуване — 
вербални, жестови ит. н. Този свят не съществува извън кръчмата и не може 
да възникне в нея без мъжете, които го творят. Следователно. отивайки в 
кръчмата, мъжете отиват на едно място, където могат да създават свят — 
интересен, непредсказуем и желан. защото този свят е и изход от тежкото 
бреме на всекидневието, и мигновена (макар и илюзорна) победа над него. 
Ето защо изживяваното в кръчмата чувство на себеотваряне, свобода и прос- 
тор е така необходимо за мъжете. 

В границите на всяка селищна култура кръчмата изпълнява няколко основни 
функции. 

Кръчмата е подходяща текстопораждаща среда. Чрез езиковата си дей- 
ност събраните в кръчмата хора пресъздават действителността. Тяхното ак- 
тивно речево поведение поражда многобройни композиционно и смислово 
обособени словесни текстове — наративи, меморати, фабулати, вицове, па- 
ремии ит. н. Те могат да бъдат аналитично третирани като явления на сло- 
весния фолклор. В това число се включва и един специфичен за кръчмата 
жанр — т. нар. „кръчмарски истории“. Макар и да не могат да се обхванат с 
поглед от всички страни. „кръчмарските истории“ на събраните в кръчмата 
герои се леят с типичната за подобни истории епична безначалност и без- 
крайност, с Характерната за тях неточност в предаването на собствени имена, 
реалии и на самите разказани случки. Хората си разказват в кръчмата заради 
самото разказване и речевия контакт помежду им, а „кръчмарските истории“ 
са истинска изява на собствено творчество. 

В кръчмата се създават и друг тип фолклорни текстове — музикални и танцо- 
ви. В кръчмарското музициране се раждат някои от традиционните музикални 
жанрове, които биха представлявали интерес за етномузикологията, особено в 
плана на своето функциониране. 

Кръчмата е и своеобразна селищна информационна агенция, защото там по- 
лучават публична гласност различни новини -- политически, стопански, общест- 
вени и пр. Кръчмата е място където с голяма интензивност се извършва обмен и 
продукция на информация. Нещата от живота се представят в кръчмата като 
описания, наблюдения, обяснения, анализи и т. н. Случващите се актуални за от- 
делните хора, селището, страната и света събития биват дешифрирани в кръч- 
мата с намерението да се покаже техния облик, да се изтълкуват механизмите на 
тяхното действие и да се намеряг възможните им отражения върху микросвета, 
чийто център е кръчмата. 

Чрез общуването в кръчмата хората не само намират и изразяват информа- 
ция, но ия създават. В сътвореното с общи усилия информационно поле всеки 
намира части от необходимата му истина за света. Произведеният в кръчмата 
информационен продукт е пригоден за всекидневна употреба и понякога разши- 
рява границите на своето възникване и навлиза в всекидневната практика на хо- 
рата. 


23 Повече подробности за „кръчмарските исгории“ като фолклорен жанр вж. при Н. Георгиев. Цигиращияг 
човек в художествената лигература, 59--68. 

Обсъждането, коментирането и дебатирането на създадената информация 
превръща кръчмата в дискусионно студио. Прибягвянето до интерпретация на 
новата информация позволява да се изведат нейни акценти, които са видени като 
важни и съществени от участващите в разговора. В повечето случаи кръчмар- 
ските дискусии остават недовършени, а повдигнатите в тях въпроси не винаги 
намират търсените решения. 

Кръчмата с място за общуване, което предлага възможности за многооб- 
разни и многостранни публични човешки контакти. Вътрешният ритъм на 
общуването в кръчмата се определя от участниците в ситуацията. Техният 
брой, пол, възраст и предходни взаимоотношения са изходната база, пред- 
поставяща до голяма степен съдържателните параметри на общуването. В 
кръчмата където се развива пряко устно общуване в човешки общности по- 
средством текстове, участващите се променят и преобразуват в резултат на 
комуникативното събитие. Отделните вербални, музикални и танцови текс- 
тове, които хората развиват в кръчмата, имат битие само в границите на об- 
щуването, което осъществява трансформационната комуникативна връзка 
индивид - общност“, 

Изхождайки от факта, че в кръчмата понякога се изповядват и дълбоко ин- 
тимни личностни проблеми, тя може да се разглежда и като психоаналитичен 
кабинет. Споделянето на интимни преживявания и чувства превръща разговори- 
те в кръчмата в истински портрети на вътрешния човешки живот. Следвайки по- 
раждането и изживяването на чувства, освободени в акта на речевото (и не само) 
общуване в кръчмата, участниците в това общуване създават душевни състояния 
на близост, доверие и взаимно разбиране. 

Движението навътре към себе си, така нужно за духовното развитие на всеки 
човек и така трудно споделяемо с други хора, в кръчмата сякаш намира особено 
подходяща среда, за да бъде извършено. Споделените проблеми, мисли и чувст- 
ва учат говорещите да виждат себе си „отвън“. Отразявайки се в общата, натру- 
пана в процеса на общуването комуникативна енергия, всеки участник открива 
нови черти на собствените си преживявания, понякога намира решения на свои 
проблеми или достига до идеята за тяхното отхвърляне -- „Винаги когато си 
пийне, човек ти казва всичко. Така малко се разтоварваш от мислите и от 
всичко.“ : 

И накрая, HO He Ha последно място, кръчмата е една чудесна сцена за худо- 
жествени изяви. Художествените дарби на талантливи свирачи, певци, танцьори, 
разказвачи намират в кръчмата прекрасно поле за изява. 

В заключение може да се обобщи, че културата винаги присъства в кръчмата 
и кръчмата винаги може да бъде изходна точка за изследване на културата, за- 
щото кръчмата не само разтваря и проявява култура, но е и един от механизмите 


за поддържане и функциониране на културата. 


24 За полагането на човека в определена среда на устно фолклорно общуване и за преобразуването на субекта 
в акта на общуването по-подробно вж. Б. Богданов. Старогръцката литература. Исторически особености и 
жанрово многообразие. C., 1992, 23—26. 

24 Hours Mohabet in Dzhurkovo 
(An Approach to the Culture in the Pub and to the Pub in the Culture) 


Lozanka Peytcheva 
(Summary) 


The present study is based on the experience during a round o’clock mohabet (Turk. 
party) in the pub of the village Dzhurkovo in the Rhodopes. 

Culture in the pub is discussed as far as it is present in texts — oral, musical and 
dance. The thematic accents put in the course of the narration: Past: Present Day; 
Ethnic Conscience; Man, Women, Sex; Folklore Calendar; Supernatural; Folklore 
Knowledge of Music — are demonstrated in varying and free in composition and 
meaning verbal behaviour. Music performance in the pub has been studied as an unity 
of three musical activities: singing, playing and dancing. The music vortex of the pub 
mohabet consists of: Rhodope folk songs from several functional eycles — dining, horo 
(Bulgarian circle dance), working-bee, old town songs, love town songs from Southwest 
Bulgaria; accordion, bagpipe, clarinet, caval instrumental melodies; slow Rhodope hora 
with song accompaniment. 

The 24 hours spent in the pub of Dzhurkovo allow to observe not only the cultural 
forms exhibited during the mohabet but some opinions of the special role that the pub 
has in Bulgarian settlements. The concept of traditional Bulgarian culture is that the 
pub is a male world. The pub is that suitable place, culturally determined and relatively 
safe wherein one can feel free and experience the male instinct of adventures. Within 
the limits of the culture of every settlement the pub has several chief functions — to be 
text forming environment. information agency, debate club, place for contacts, psycho- 
analytical cabinet, a stage for art performances. 

The conclusion of the paper notes that the pub is not only a litmus and a solvent for 
the culture but a mechanism to keep culture functioning. 

